
Peremehetute ehitiste hõivamise 

menetluse algatamine (Kulgusadama tee 10b)
1.  Asjaolud ja menetluse käik
Narva Linnavalitsuse 16.04.2014.a korraldusega nr 401-k „Maaüksusele aadressi määramine“ on määratud maaüksusele pindalaga ca 853m² aadress Narva linn, Kulgusadama tee 10b.
Nimetatud aadressil paiknevad reformimata maal peremehetud ehitised -  betoonplats ja kai osa. 

Käesoleval ajal pole betoonplatsi ja kai osa omanik teada, ehitised pole ehitisregistrisse kantud, samuti polnud need registreeritud hooneregistris. Betoonplatsi ja kai osa ehitusdokumendid puuduvad.

Peremehetute betoonplatsi ja kai osa hõivamine on vajalik Narva sadamate arengukavaga 2009-2018 ettenähtud Narva sadamate infrastruktuuri (sh Kulgu sadama) arendamiseks. 
Vastavalt Narva Linnavolikogu 27.01.1999. a määrusele nr  80/39 “Peremeheta ehitise hõivamise kord Narva linnas” on vaja tuvastada nimetatud vara peremehetus.

Antud küsimust arutati Narva Linnavalituse linnavarakomisjoni koosolekul 11.06.2014 (protokoll nr 6), kus võeti vastu otsus:

1. Narva Linnavolikogu 27.01.1999 määruse nr 80/39 kinnitatud “Peremeheta ehitise hõivamise korra Narva linnas“ alusel Narva Linna Arenduse ja Ökonoomika Ametil algatada Narva linnas Kulgusadama tee 10b  paiknevate peremehetute betoonplatsi ja kai osa hõivamise menetlus. 
2. Narva Linna Arenduse ja Ökonoomika Ametil esitada antud küsimus Narva Linnavalitsuse istungile korralduse vastuvõtmiseks. 
2. Õiguslikud järeldused

2.1. Vastavalt asjaõigusseaduse rakendamise seaduse § 13 lõikele 2 on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

2.2. Vabariigi Valitsuse 08.08.1996. a määruse nr 211 “Peremehetu ehitise hõivamise kord” (edaspidi Kord) punkti 2 kohaselt saab Korra alusel hõivata vallasasjaks olevat ehitist.     

2.3.   Korra punkti 8 kohaselt selgitab ehitise peremehetuse välja kohalik omavalitsus, kes hindab ehitist ja võtab selle arvele. Kui ehitisel ei ole valdajat, määrab kohalik omavalitsus ehitisele hooldaja.

2.4.   Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” punktile 8 kehtestab Narva Linna Arenduse ja Ökonoomika Ameti ettepaneku järgi ehitise peremehetuse linnavalitsus, kes ehitise valdaja puudumisel annab hooldaja õigused ja kohustused üle Narva Linna Arenduse ja Ökonoomika Ametile. Hooldaja võtab ehitise arvele ja teostab selle hindamise.

3. Otsus

3.1. Algatada Narva linnas Kulgusadama tee 10b paiknevate peremehetute ehitiste (betoonplatsi ja kai osa) hõivamise menetlus.

3.2. Panna ehitiste hooldeõigused ja kohustused Narva Linna Arenduse ja Ökonoomika Ametile.   
3.3. Narva Linna Arenduse ja Ökonoomika Ametil võtta antud ehitised arvele ja teostada nende hindamine.

3.4. Narva Linna Arenduse ja Ökonoomika Ametil teha korraldus teatavaks avalikkusele Narva Linnavolikogu 27.01.1999. a määruses nr 80/39 “Peremeheta ehitise hõivamise kord Narva linnas” sätestatu kohaselt.

4. Rakendussätted

4.1.  Narva Linnakantseleil teha korraldus teatavaks Narva Linna Arenduse ja Ökonoomika Ametile.

4.2.  Korraldus jõustub seadusega sätestatud korras.

4.3.  Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva  jooksul arvates Narva Linnavalitsuse poolt korralduse teatavakstegemist.

